Document ID: 32010D0675

ROZHODNUTIE KOMISIE
z 8. novembra 2010
o nezaradení niektorých látok do prílohy I, IA alebo IB k smernici Európskeho parlamentu a Rady 98/8/ES o uvádzaní biocídnych výrobkov na trh
[oznámené pod číslom K(2010) 7579]
(Text s významom pre EHP)
(2010/675/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2 druhý pododsek,
keďže:
(1)
Nariadením Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) sa ustanovuje zoznam aktívnych látok, ktoré sa majú posúdiť na účely ich prípadného zaradenia do prílohy I, IA alebo IB k smernici 98/8/ES.
(2)
V prípade viacerých kombinácií látok/typov výrobkov uvedených v danom zozname sa stalo, že buď všetci účastníci ukončili svoju účasť na kontrolnom programe, alebo členskému štátu, ktorý bol určený ako spravodajský členský štát, nebola doručená úplná dokumentácia v lehote podľa článku 9 a článku 12 ods. 3 nariadenia (ES) č. 1451/2007 na účely ich hodnotenia.
(3)
Podľa článku 11 ods. 2, článku 12 ods. 1 a článku 13 ods. 5 nariadenia ES č. 1451/2007 preto Komisia náležite informovala členské štáty. Tieto informácie sa uverejnili aj pomocou elektronických prostriedkov.
(4)
Viacero spoločností prejavilo do troch mesiacov od tohto uverejnenia záujem o prevzatie úlohy účastníka pre príslušné látky a typy výrobkov. Tieto spoločnosti však následne nepredložili úplnú dokumentáciu.
(5)
Podľa článku 12 ods. 5 nariadenia (ES) č. 1451/2007 by sa preto príslušné látky a typy výrobkov nemali zaradiť do prílohy I, IA ani IB k smernici 98/8/ES.
(6)
V záujme právnej istoty by sa mal stanoviť dátum, od ktorého sa biocídne výrobky, ktoré obsahujú aktívne látky pre typy výrobkov uvedené v prílohe k tomuto rozhodnutiu, prestanú uvádzať na trh.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre biocídne výrobky,
PRIJALA TOTO ROZHODNUTIE:
Článok 1
Látky uvedené v prílohe k tomuto rozhodnutiu sa nezaraďujú do prílohy I, IA ani IB k smernici 98/8/ES pre príslušné typy výrobkov.
Článok 2
Na účely článku 4 ods. 2 nariadenia (ES) č. 1451/2007 sa biocídne výrobky, ktoré obsahujú aktívne látky pre typy výrobkov uvedené v prílohe k tomuto rozhodnutiu, prestanú uvádzať na trh s účinnosťou od 1. novembra 2011.
Článok 3
Toto rozhodnutie je určené členským štátom.
V Bruseli 8. novembra 2010

Labels: 0
3
1
20